Avainsanat

Tiivistelmä



Avainsanat

1 Valtiontuki - Komission suorittama tutkinta - Komission velvollisuus tehdä päätös yksityisen oikeussubjektin tekemän kantelun johdosta (EY:n perustamissopimuksen 92 ja 93 artikla) 2 Laiminlyöntikanne - Luonnolliset henkilöt tai oikeushenkilöt - Kannekelpoiset laiminlyönnit - Pidättyminen tekemästä päätöstä sellaiseen kanteluun liittyvistä jatkotoimenpiteistä, jossa vaaditaan todettavaksi valtiontuen soveltumattomuus yhteismarkkinoille - Yksityisiä oikeussubjekteja suoraan ja erikseen koskeva toimi - Tutkittavaksi ottaminen (EY:n perustamissopimuksen 93 artiklan 2 kohta, 173 artiklan 4 kohta ja 175 artiklan 3 kohta) 3 Laiminlyöntikanne - Komission toimimisvelvollisuus - Kohtuullinen määräaika perustamissopimuksen 92 tai 93 artiklan mukaisen päätöksen tekemiseen - Perustamissopimuksen 175 artiklan toisessa kohdassa tarkoitettu kannan määrittely (EY:n perustamissopimuksen 92 ja 93 artikla sekä 175 artiklan 2 kohta) 4 Laiminlyöntikanne - Laiminlyönti - Perustamissopimuksen 175 artiklan toisessa kohdassa tarkoitetun kannan määrittelyn käsite (EY:n perustamissopimuksen 175 artiklan 2 kohta)

Tiivistelmä

1 Kun perustamissopimuksen 93 artiklan 2 kohdassa tarkoitetut henkilöt, joita asia koskee, ovat kannelleet komissiolle valtion toimenpiteistä, joista ei ole annettu tietoa 93 artiklan 3 kohdan mukaisesti, komissiolla on perustamissopimukseen sisältyviin valtiontukimääräyksiin perustuvan hallinnollisen menettelyn asianmukaisen kulun turvaamiseksi velvollisuus edellä mainitussa asian alustavassa käsittelyssä tutkia kantelut huolellisesti ja puolueettomasti, mikä saattaa edellyttää, että se tutkii myös sellaisia seikkoja, joihin kantelijat eivät ole nimenomaisesti vedonneet. Tämän tutkimuksen päätteeksi komission on tehtävä kyseisen jäsenvaltion suhteen päätös, jossa todetaan joko, ettei kyseessä oleva toimenpide ole perustamissopimuksen 92 artiklan 1 kohdassa tarkoitettu tuki, tai että vaikka toimenpide on 92 artiklan 1 kohdassa tarkoitettu tuki se on 92 artiklan 2 tai 3 kohdan nojalla yhteismarkkinoille soveltuva, taikka että asiassa on aloitettava 93 artiklan 2 kohdassa tarkoitettu menettely. Komissio voi myös tehdä yhdistelmäratkaisun, jossa kustakin kysymyksessä olevasta valtion toimenpiteestä annetaan erikseen tilanteen mukaan jokin edellä mainituista kolmesta periaatepäätöksestä. 2 Aivan kuten perustamissopimuksen 173 artiklan neljännessä kohdassa annetaan yksityisille oikeussubjekteille mahdollisuus nostaa kumoamiskanne toimielimen sellaisesta toimenpiteestä, jota ei ole osoitettu niille, jos tämä toimenpide koskee niitä suoraan ja erikseen, samoin myös 175 artiklan kolmatta kohtaa on tulkittava siten, että myös siinä annetaan yksityiselle oikeussubjektille mahdollisuus nostaa laiminlyöntikanne toimielintä vastaan, joka ei ole antanut sitä samalla tavalla koskevaa säädöstä. Sen, ettei komissio tee ratkaisua kantelun johdosta, on katsottava koskevan yhteismarkkinoille soveltumattomasta valtion tuesta komissiolle kantelun tehnyttä yritystä suoraan, jos valtion viranomaisten halukkuudesta toteuttaa tukea koskevat suunnitelmansa ei ole epäilystä tai jos kyseistä tukea on jo myönnetty. Ratkaisun tekemättä jättäminen koskee tätä yritystä perustamissopimuksen 175 artiklan kolmannessa kohdassa tarkoitetulla tavalla erikseen, jos yritystä on pidettävä sellaisena, jota asia koskee 93 artiklan 2 kohdassa tarkoitetulla tavalla; tähän käsitteeseen sisältyvät sellaiset henkilöt, yritykset tai yhdistykset, joiden etuihin tuen myöntäminen saattaa vaikuttaa, erityisesti kilpailijayritykset ja ammattijärjestöt. 3 Laiminlyöntikanteen yhteydessä on tutkittava, onko asianomaisella toimielimellä perustamissopimuksen 175 artiklan toisessa kohdassa tarkoitetun ratkaisukehotuksen saadessaan ollut velvollisuus toimia. Kun komissiolla on yksinomainen toimivalta arvioida valtion tuen soveltuvuutta yhteismarkkinoille, sen on perustamissopimukseen sisältyviin valtiontukimääräyksiin perustuvan hallinnollisen menettelyn asianmukaisen kulun turvaamiseksi tutkittava huolellisesti ja puolueettomasti kantelu, jossa on ilmiannettu yhteismarkkinoille soveltumaton valtion tuki. Se, että komission on valtiontukea koskevassa asiassa tehtävä kohtuullisessa ajassa perustamissopimuksen 92 tai 93 artiklassa tarkoitettu päätös, on yhteisön oikeuden yleinen oikeusperiaate. Tästä seuraa, ettei komissio voi pitkittää määräämättömäksi ajaksi yksityisen oikeussubjektin tekemän kantelun kohteena olevien valtion toimenpiteiden alustavaa tutkimusta, jonka se on suostunut aloittamaan. Tällaisen hallinnollisen menettelyn kestoajan kohtuullisuutta on kuitenkin arvioitava tapauskohtaisesti ja arvioinnissa on otettava huomioon erityisesti asiayhteys, eri menettelyvaiheet, asian vaikeusaste sekä asian merkitys eri osapuolille. 4 Ratkaisukehotuksen saaneen toimielimen lähettämä kirje, jossa toimielin vahvistaa jatkavansa ratkaisukehotuksessa mainittujen kysymysten tutkimista, ei sisällä perustamissopimuksen 175 artiklan toisessa kappaleessa tarkoitettua kannan määrittelyä.